Проект 
ЗАКОН ЗА ИЗМЕНЕНИЕ И ДОПЪЛНЕНИЕ НА 
ЗАКОНА ЗА ДЪРЖАВНИТЕ РЕЗЕРВИ И ВОЕННОВРЕМЕННИТЕ ЗАПАСИ
(Обн., ДВ, бр. 9 от 2003 г., попр., бр. 37 от 2003 г., изм., бр. 19 от 2005 г., бр. 69 от 2005 г., бр. 105 от 2005 г., бр. 30 от 2006 г., доп., бр. 102 от 2006 г., бр. 54 от 2008 г., изм. и доп., бр. 35 от 2009 г., изм., бр. 16 от 2010 г., изм. и доп., бр. 15 от 2013 г., изм., бр. 57 от 2015 г., бр. 58 от 2017 г., доп., бр. 13 от 2020 г., изм. и доп., бр. 65 от 2020 г., доп., бр. 14 от 2021 г., изм., бр. 102 от 2022 г., бр. 54 от 2023 г., бр. 102 от 2023 г., бр. 41 от 2024 г.)
§ 1. В чл. 2, ал. 1, думите „основни суровини, материали, горива, хранителни продукти, лекарства и болнично-домакинско имущество, дезинфектанти, средства за дератизация и дезинсекция, защитни облекла в случаи на ограничаване и ликвидиране на болести по животните и зоонози и други“ се заменят с „горива, хранителни продукти, лекарствени продукти, медицински изделия, лични предпазни средства, болнично-домакинско имущество, ветеринарномедицински продукти и други основни суровини и материали“

§ 2. Създава се чл. 7а:

„Чл. 7а. (1) Председателят разглежда заявления за предоставяне на копия от технически документи по чл.7, ал. 2, т. 3, съхранявани от агенцията, по искане на юридическо лице, регистрирано по реда на Търговския закон. Техническите документи трябва да съответстват на видовете военна продукция, за които заявителят има разрешение за производство по реда на Закона за оръжията, боеприпасите, взривните вещества и пиротехническите изделия, и са включени във възложената му действаща военновременна задача. 

(2) Лицето по ал. 1 подава заявление, което съдържа:

1. наименование на заявителя, ЕИК, адрес на управление/ адрес за кореспонденция, телефон, адрес на електронна поща, номер на документ, удостоверяващ наличието на регистратура за класифицирана информация; 

2. описание на исканата информация и причините за искането, изчерпателно и пълно посочване на видовете военни изделия; 

      (3) Заявителят прилага към заявлението декларация, че ще използва исканите копия от технически документи само в предвидените производствени мощности на територията на Република България за съответните видове военна продукция и че няма да ги предоставя на трети лица.

(4) При констатиране на непълноти и/или нередовности в представените документи по ал. 2 и/или ал. 3, на заявителя се съобщава писмено да ги отстрани в 7- дневен срок от получаване на съобщението. В този случай срокът по чл. 7в, ал. 2 спира да тече от датата на изпращане на съобщението до заявителя и се възобновява от датата на постъпване на документите, с които се удостоверява отстраняването на непълнотите и/или нередовностите.
§ 2. Създава се чл. 7б:

Чл. 7б. (1) Заявлението, заедно с придружаващите го документи, се изпраща по служебен път в 7- дневен срок от постъпването му за съгласуване от Министерство на отбраната, Министерство на икономиката и индустрията и Държавна агенция „Национална сигурност“. 

(2) Всяко от ведомствата по ал. 1 извършва служебна проверка в съответствие с компетентността си и в 15- дневен срок от постъпване на заявлението изпраща становище на председателя на агенцията. 
(3) Проверка за наличие на съхраняваните в агенцията документи, в съответствие с постъпилото заявление, се извършва служебно.
§ 3. Създава се чл. 7в:

Чл. 7в. (1) Председателят на агенцията се произнася по заявлението по чл. 7а, ал. 2 с решение, с което:

1. Предоставя цялата заявена документация;

2. Предоставя част от заявената документация и отказва да предостави останалата част;

3. Отказва да предостави заявената документация.

(2) Председателят се произнася с решенията по ал. 1 в 30-дневен срок от датата на получаване на заявлението и придружаващите го документи, в съответствие с постъпилите по чл. 7б, ал. 2 становища.
(3) Решенията по ал. 1 подлежат на обжалване по реда на Административнопроцесуалния кодекс в 14 – дневен срок от съобщаването им. 


(4) При издадено решение по ал. 1, т. 1 или т. 2, копия на техническите документи се подготвят от агенцията и предоставят на електронен носител на лицето заявител. В случай че копията на документите съдържат класифицирана информация, те се предоставят, обработват и съхраняват при спазване изискванията на Закона за защита на класифицираната информация. Разходите по предоставянето им са за сметка на агенцията.

(5) Решение за пълен или частичен отказ се издава, когато в процеса на съгласуване на заявлението постъпи отрицателно становище от орган по чл. 7б, ал. 1. 

    (6) В случай че заявените документи не са налични  в Централна техническа база с. Соколово, заявителят се уведомява за това писмено.
§ 4. Навсякъде в закона думите „инспекторат и други“, „инспекторите или“, „инспекторите и“ се заличават, с изключение на чл. 28, ал. 3, където думата „инспекторът“ се заменя със „се“.
§ 5. В параграф 1, т. 14 от Допълнителна разпоредба, се изменя така:

„т.14. "Материални ресурси" са горива, хранителни продукти, полуфабрикати, лекарствени продукти, медицински изделия, лични предпазни средства, болнично-домакинско имущество, ветеринарномедицински продукти, комплектуващи изделия за непосредствено производство, резервни части, машини, инструменти, прибори и други суровини и материали, които се заделят за военновременни запаси.“

ЗАКЛЮЧИТЕЛНИ РАЗПОРЕДБИ
§ 6. Законът влиза в сила от деня на обнародването му в „Държавен вестник“.

